REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/30-21

12. februar 2021. godine

B e o g r a d

Z A P I S N I K

ČETVRTE SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 11. FEBRUARA 2021. GODINE

Sednica je počela u 13,30 časova.

Sednici je predsedavao Muamer Zukorlić, predsednik Odbora.

Sednici su prisustvovali članovi Odbora: Milica Dačić, Nevena Đurić, Nataša Jovanović, doc. dr Mihailo Jokić, Bratislav Jugović, Milijana Sakić i Goran Spasojević.

Sednici su prisustvovali zamenici članova Odbora: Jelena Obradović (Miloš Banđur), Biljana Jakovljević (Milica Dačić), Slobodan Alavanja (doc. dr Mihailo Jokić), dr Emeše Uri (dr Emese Úri) ﴾Nandor Kiš (Nándor Kiss)﴿, Marina Raguš (Sofija Maksimović), Svetlana Milijić (Vladica Maričić) i Milan Radin (prof. dr Ljubiša Stojmirović).

Sednici nisu prisustvovali članovi Odbora: prof. dr Marko Atlagić, prof. dr Predrag Marković, Života Starčević i Samira Ćosović, niti njihovi zamenici.

Na predlog predsednika Odbora je, jednoglasno (12 glasova - ZA), usvojen sledeći dnevni red:

D n e v n i r e d

1. **Razmatranje predloga za organizivanje javnog slušanja na temu: „Digitalizacija u Srbiji – gde smo danas“.**

Pre prelaska na rad po utvrđenom dnevnom redu, Odbor je jednoglasno (12 glasova - ZA) usvojio Zapisnik sa treće sednice Odbora, koja je održana 26. januara 2021. godine.

Prva tačka dnevnog reda: **Razmatranje predloga za organizivanje javnog slušanja na temu: „Digitalizacija u Srbiji – gde smo danas“.**

Uvodne napomene povodom ove tačke dnevnog reda izneo je Muamer Zukorlić, predsednik Odbora. Predsednik je obavestio prisutne i upoznao ih sa predlogom Marine Raguš, predsednicom Pododbora za digitalizaciju i informatičko društvo, da Odbor za obrazovanje, nauku, tehnološki razvoj i informatičko društvo organizuje prvo javno slušanje.

Marina Raguš, zamenik člana Odbora, obrazložila je svoj predlog o organizovanju javnog slušanja na temu: „Digitalizacija u Srbiji – gde smo danas“. U uvodnoj reči je g-đa Raguš navela, da je ideja da se organizuje prvo, uvodno javno slušanje, koje će biti samo jedno u nizu javnih slušanja koje treba organizovati, kada je reč o oblasti digitalizacije i informacionih tehnologija. Kancelarija za informacione tehnologije i elektronsku upravu Vlade Republike Srbije biće glavni partner Odbora u realizaciji planiranog javnog slušanja, kao i svih budućih kada budemo obrađivali teme od opšteg društvenog značaja u ovoj oblasti. Planirano je da tokom prvog javnog slušanja, predstavnici Kancelarije predstave elektronske servise, koje potpisuje Kancelarija za informacione tehnologije i izvanredno organizovanu vakcinaciju u Republici Srbiji i softverska rešenja vakcinacije, koja je pohvaljena od strane i međunarodnih organizacija i prestižnih časopisa, vezano za ovako osetljivu temu kao što je epidemija korona virusa. Tokom javnog slušanja, biće predstavljeni svi elektronski servisi, budući planovi Kancelarije za informacione tehnologije i elektronsku upravu ( „digitalno zdravstvo“) i izazovi sa kojima se celokupno društvo suočava u procesu digitalizacije a tiče se zaštite podataka o ličnosti, bezbednosti mreže, informacione infrastrukture i drugo. Jednom rečju, javna slušanja će dati odgovore na društveno značajne teme, kao što je bezbednost dece na internetu, krađe podataka, „veštačka inteligencija“, sistemska zakonodavna rešenjakako bi se pomogao i pospešio razvoj celokupnog eko sistema „IT“ sektora. Planirano je i da predstavnik generalnog sekretarijata Narodne skupštine za informacione tehnologije i održavanje sistema, upozna učesnike javnog slušanja o značaju Sporazuma, koji će biti potpisan nakon javnog slušanja, između predstavnika Narodne skupštine Republike Srbije i Kancelarije za za informacione tehnologije Vlade Republike Srbije o stvaranju „*Disaster recaveru*“ lokacije, gde Narodna skupština stiče mogućnost da bezbedno i sigurno čuva sve svoje podatke na državnoj lokaciji „*Data centar*“ u Kragujevcu.. Drugi deo javnog slušanja je predviđen za diskusiju i svi prisutni narodni poslanici će moći da postavljaju pitanja vezana za dosadašnji rad Kancelarije, dosadašnje elektronske servise i informacione tehnologije, dalje planove i izazove sa kojima se susreće Kancelarija.

Marina Raguš je upoznala članove Odbora da je predlog da se na prvo javno slušanje, pored članova Odbora i drugih narodnih poslanika, pozovu predstavnici Kancelarije za „IT“ i „e-upravu“ Republike Srbije, predstavnici „UNDP“, Društva za informatiku Srbije, „IT“ zajednice, civilnog društva i „IT“ medija. Takođe, predložila je, da se prvo javno slušanje održi 26. februara 2021. godine, u Domu Narodne skupštine, Trg Nikole Pašića 13, sa registracijom učesnika od 10,00 časova i početkom u 10,45 časova, održi prvo javno slušanje na temu „Digitalizacija u Srbiji – gde smo danas“.

Povodom ove tačke dnevnog reda nije više bilo diskusije.

Odbor je, u skladu sa članom 84. Poslovnika, jednoglasno (13 glasova - ZA), usvojio Predlog i **doneo Odluku** da se 26. februara 2021. godine, u Domu Narodne skupštine, Trg Nikole Pašića 13, sa registracijom učesnika od 10,00 časova i početkom u 10,45 časova, **održi prvo javno slušanje na temu „Digitalizacija u Srbiji – gde smo danas“**, na koje će biti pozvani članovi Odbora, narodni poslanici, predstavnici: Kancelarije za „IT“ i „e-upravu“, UNDP, Društva za informatiku Srbije, „IT“ zajednice, civilnog društva i „IT“ medija.

Nakon donošenja Odluke o organizovanju javnog slušanja, Goran Spasojević, član Odbora i predsednik Pododbora za omladinu i sport, informisao je prisutne da će se 17. februara 2021. godine, sa početkom u 11,00 časova, u zgradi Opštine Stari grad, biti održana javna rasprava o Nacrtu zakona o izmenama i dopunama Zakona o sprečavanju dopinga u sportu, u organizaciji Ministarstva omladine i sporta i pozvao članove Odbora da uzmu učešće u javnoj raspravi.

Sednica je završena u 13,55 časova.

SEKRETAR PREDSEDNIK

Muamer Zukorlić